b'\n_START_ARTICLE_\nTuro Meril\xc3\xa4inen\n_START_PARAGRAPH_\nTuro Meril\xc3\xa4inen (4. huhtikuuta 1968 \xe2\x80\x93 27. helmikuuta 2015 Helsinki) oli suomalainen pikajuoksija._NEWLINE_Meril\xc3\xa4inen voitti 100 metrin juoksun Suomen mestaruuden Oulussa vuonna 1990 ajalla 10,69. Hallimestaruuden 60 metrill\xc3\xa4 h\xc3\xa4n voitti vuosina 1990 ja 1991. Vuonna 1990 Meril\xc3\xa4inen osallistui my\xc3\xb6s yleisurheilun EM-kisoihin Splitiss\xc3\xa4. Nuorten sarjoissa h\xc3\xa4n voitti muun muassa 4\xc3\x97100m Suomen mestaruuden sek\xc3\xa4 pituushypyn joukkue-SM-kultaa Noormarkun Nopsan riveiss\xc3\xa4. Urheilu-uransa loppuvuosina Meril\xc3\xa4inen edusti Helsingin Kisa-Veikkoja, jonka viestijoukkueessa h\xc3\xa4n saavutti 4\xc3\x97100m SM-mitalin. Meril\xc3\xa4ist\xc3\xa4 valmensi Seppo V\xc3\xa4lim\xc3\xa4ki._NEWLINE_Turo Meril\xc3\xa4isen enn\xc3\xa4tys 100 metrill\xc3\xa4 oli vuonna 1990 Ruotsi-Suomi -maaottelussa juostu voittoaika 10,58. My\xc3\xb6t\xc3\xa4tuulessa h\xc3\xa4n juoksi parhaimmillaan 10,37 (k\xc3\xa4siajalla 10,2). Meril\xc3\xa4isen enn\xc3\xa4tys 60 metrill\xc3\xa4 oli vuonna 1990 Espoon Otaniemess\xc3\xa4 juostu 6,69, joka s\xc3\xa4ilyi Suomen enn\xc3\xa4tyksen\xc3\xa4 yhdentoista vuoden ajan._NEWLINE_Turo Meril\xc3\xa4inen kuoli sairauskohtaukseen Helsingiss\xc3\xa4 helmikuussa 2015.'